Hond se peuselhappie lei tot gru-vonds naby plaasArgieffoto ŉ Hond wat aan ŉ menslike liggaamsdeel gekou het, het die Oos-Kaapse polisie Maandag na ŉ gru-vonds gelei. Kol. Priscilla Naidu, polisiewoordvoerder, het Dinsdag aan Maroela Media gesê ŉ inwoner van Booysenspark in Bethelsdorp het op sy hond afgekom terwyl die hond besig was om aan ŉ mens se hand te kou. “Die inwoner het die polisie ontbied en met verdere ondersoek is die erg ontbinde liggaam van ŉ vrou omstreeks 11:00 in ŉ digbebosde gebied naby ŉ plaas gevind,” het Naidu gesê. Die vrou se identiteit is onbekend. Sy het ŉ swart denimbroek aangehad. ŉ Nadoodse ondersoek word gedoen om te bepaal hoe en wanneer die vrou dood is. Naidu het gesê die polisie ondersoek ŉ saak van moord. “Hoewel die oorsaak van die vrou se dood nog nie vasgestel kan word, is daar inligting op die toneel wat aandui dat vuilspel betrokke is.”